« Mèm shombli i amorti ! » - Oté
« Mèm shombli i amorti ! »
Justin / 1 mars 2016
Zot i koné kosa i lé in shombli-i paré sa in mo tamoul sa ! - Sa sé in spès roulo zèrb osinonsa la paye ou I mète dsi la tèt pou port in paké sansa in fèrblann lo. Pou kosa i mète sa ? zistoman pou évit fé mal out gongon d’tète. Poitan la pa gran shoz : in sinp roulo zèrb. Astèr ni rovien nout kozman pou la rout : si in sinp shonbli i amorti donk i diminyé lo shok, ou noré bien tor d’anpass in protéksyon. Antandi dann in match fotbal : lo balon la rant a-fon dann lo kékshoz. In moun la kriyé : « Akoz la pa mète shombli ? Mèm shombli i amorti ». Lo sans nout kozman ? La pa bézoin éspoz aou initil. Protèz aou ! Mi koné pa kosa zot i anpans mé moin sé in n’afèr k’i bote amoin.